Ara l-infografika sħiħa Wara l-approvazzjoni tal-Parlament Ewropew ilbieraħ, il-Kunsill adotta r-regolament li jistabbilixxi l-qafas finanzjarju pluriennali tal-UE għall-2021-2027. Ir-regolament jipprevedi baġit fit-tul ta' €1 074.3 biljun għall-UE27 fi prezzijiet tal-2018, inkluż l-integrazzjoni tal-Fond Ewropew għall-Iżvilupp. Flimkien mal-istrument għall-irkupru Next Generation EU ta' €750 biljun, dan ser jippermetti lill-UE tipprovdi finanzjament bla preċedent ta' €1.8 triljun fis-snin li ġejjin biex jiġi appoġġat l-irkupru mill-pandemija tal-COVID-19 u l-prijoritajiet fit-tul tal-UE f'oqsma ta' politika differenti. Il-baġit fit-tul li jmiss ser ikopri seba' oqsma ta' nfiq. Dan ser jipprovdi l-qafas għall-finanzjament ta' kważi 40 programm ta' nfiq tal-UE fil-perjodu ta' seba' snin li jmiss. Karatteristiċi prinċipali Taħt il-qafas finanzjarju pluriennali li jmiss, il-finanzjament tal-UE ser ikun immirat lejn prijoritajiet ġodda u msaħħa fl-oqsma ta' politika kollha tal-UE, inkluż it-tranżizzjonijiet ekoloġiċi u diġitali. Il-politika ta' koeżjoni u l-politika agrikola komuni ser ikomplu jirċievu finanzjament sinifikanti u jgħaddu minn modernizzazzjoni biex jiġi żgurat li jikkontribwixxu bl-aħjar mod għall-irkupru ekonomiku tal-Ewropa u għall-objettivi ekoloġiċi u diġitali tal-UE. B'kollox, madwar terz tal-infiq tal-UE taħt il-baġit fit-tul ser jikkontribwixxi għal oqsma ta' politika ġodda u msaħħa. Il-finanzjament taħt l-istrument għall-irkupru l-ġdid ser jgħin lill-istati membri tal-UE biex jindirizzaw il-konsegwenzi tal-kriżi tal-COVID-19, u b'hekk jissaħħu l-modernizzazzjoni u r-reżiljenza. L-UE ser tonfoq €132.8 biljun fil-qasam ta' nfiq tas-suq uniku, l-innovazzjoni u d-diġitali u €377.8 biljun fuq il-koeżjoni, ir-reżiljenza u l-valuri. Dawn l-ammonti ser jiżdiedu għal €143.4 biljun u €1.099.7 biljun, rispettivament, b'finanzjament addizzjonali min-Next Generation EU, inkluż self lill-istati membri. €356.4 biljun oħra ta' finanzjament ser imorru għall-qasam tar-riżorsi naturali u l-ambjent (€373.9 biljun bil-kontribuzzjoni min-Next Generation EU). L-infiq fl-oqsma tal-migrazzjoni u l-ġestjoni tal-fruntieri ser jammonta għal €22.7 biljun matul is-seba' snin li ġejjin, u €13.2 biljun ser jintefqu fl-oqsma tas-sigurtà u d-difiża. Il-finanzjament għall-viċinat tal-UE u d-dinja ser jammonta għal €98.4 biljun. Programmi ġodda u msaħħa Sabiex tiġi appoġġata t-tranżizzjoni diġitali, ġie stabbilit programm ġdid ta' finanzjament, Ewropa Diġitali, biex jippromwovi l-introduzzjoni u l-adozzjoni fuq skala kbira ta' teknoloġiji diġitali ewlenin bħal applikazzjonijiet tal-intelliġenza artifiċjali u għodod taċ-ċibersigurtà tal-ogħla livell ta' żvilupp tekniku. Il-qasam diġitali tal-Faċilità Nikkollegaw l-Ewropa ser jingħata wkoll spinta sinifikanti fil-finanzjament. Programm ġdid l-UE għas-Saħħa ser jipprovdi bażi soda għal azzjoni tal-UE fil-qasam tas-saħħa bbażata fuq it-tagħlimiet meħuda matul il-pandemija tal-COVID-19. Fil-qasam tar-riċerka u l-innovazzjoni, il-programm Orizzont Ewropa ser jibbenefika minn żieda sinifikanti ladarba jsir disponibbli finanzjament abbażi tal-istrument għall-irkupru tal-UE. L-appoġġ għall-migrazzjoni u l-ġestjoni tal-fruntieri ġie msaħħaħ ukoll b'mod konsiderevoli, inkluż biex jiġu ffinanzjati sa 10 000 gwardja tal-fruntiera għad-dispożizzjoni tal-Aġenzija Ewropea għall-Gwardja tal-Fruntiera u tal-Kosta sal-2027. Fil-qasam tas-sigurtà u d-difiża, ser jiġi stabbilit Fond Ewropew għad-Difiża ġdid biex jippromwovi l-kompetittività, l-effiċjenza u l-kapaċità tal-innovazzjoni tal-bażi industrijali u teknoloġika tad-difiża tal-UE. Il-programmi għaż-żgħażagħ, bħal Erasmus+ u l-Korp Ewropew ta' Solidarjetà, ser jissaħħu wkoll, bil-programm Erasmus+ mistenni jittriplika l-għadd ta' parteċipanti matul il-qafas finanzjarju pluriennali l-ġdid. Biex jiġu appoġġati r-reġjuni intensivi fl-użu tal-faħam fit-tranżizzjoni tagħhom lejn ekonomija newtrali għall-klima, jinħoloq Fond ta' Tranżizzjoni Ġusta ġdid. Ser jirċievi finanzjament kemm taħt il-baġit fit-tul li jmiss kif ukoll taħt l-istrument tal-UE għall-rkupru. Passi li jmiss Il-biċċa l-kbira tal-programmi ta' finanzjament settorjali tal-UE mistennija li jiġu adottati kmieni fl-2021 u ser japplikaw b'mod retroattiv mill-bidu tal-2021. Għall-implimentazzjoni tal-istrument għall-irkupru Next Generation EU, jeħtieġ li d-deċiżjoni tal-UE dwar ir-riżorsi proprji tiġi approvata fl-istati membri kollha f'konformità mar-rekwiżiti kostituzzjonali tagħhom. Skont id-deċiżjoni, il-Kummissjoni ser tkun awtorizzata, fuq bażi eċċezzjonali, biex tissellef sa €750 biljun fi prezzijiet tal-2018 fis-swieq kapitali biex tindirizza l-konsegwenzi tal-kriżi tal-COVID-19. Il-biċċa l-kbira ta' dan il-finanzjament ser jgħaddi permezz ta' Faċilità għall-Irkupru u r-Reżiljenza ta' €672.5 biljun li ser tappoġġa l-investimenti pubbliċi u r-riformi fl-istati membri permezz ta' għotjiet u self, biex tgħinhom jindirizzaw l-impatt ekonomiku u soċjali tal-pandemija tal-COVID-19, kif ukoll l-isfidi li jirriżultaw mit-tranżizzjonijiet ekoloġiċi u diġitali. Qafas finanzjarju pluriennali u Next Generation EU – impenji (fi prezzijiet tal-2018) Din ir-riżorsa bħalissa hi disponibbli biss bil-lingwa jew il-lingwi li ġejjin: Il-qafas finanzjarju pluriennali li jmiss u l-pakkett għall-irkupru: Il-Kunsill jieħu passi biex jiffinalizza l-adozzjoni (stqarrija għall-istampa, 14 ta' Diċembru 2020)